Ta daaj hẽ Jesus besoo hõm b'aa rahepëëm däk do pan'aa ta hã.
Ji Nu Gabóg K'yy ramaneëënh doo hẽnh ramahũũm.
(Eberew kyy me ramaneëënh ta tii bä Gogota.)
Tii bä rabepëëm däk b'aa kajatsëk do hã kä.
B'aa kajatsëk do wób hã rabepëëm däk na-ããj hẽ pawóp hẽ ajyy.
Hub hẽnh ta see hahäng,
s'ỹỹ hẽnh ta see hahäng.
Hõõ gó Jesus kahepëëm däk do bahäng.
Pirato kyy gó raberii bong ta heen n'aa,
ti m' p'op,
Jesus nu gad'oo pong jé,
rabepëëm däk.
Hahỹỹ da m' takerih ta hã:
“Jesus,
Nasaréh buuj,
Judah buuj wahë n'aa hahỹỹh.”
Edah tii,
Jerusarẽnh bä naa.
Ti hyb n'aa hajõk ner'ood bong kerih doo.
Tamawoob hẽ kyyh takamerih doo:
Eberew kyy me,
Ratĩn kyy me,
Gereg kyy me.
Ti m' P'op Hagä Do tób n'aa yt hã moo heb'ooh do sa wahë n'aa rabahõm kän Pirato wë,
ti m' raky hadoo:
—Merii manäh:
“Judah buuj sa wahë n'aa”,
hanäng doo da.
Taw'ããts hẽ merii:
“Ta daaj hẽ Judah buuj sa wahë n'aa tabanäng hahỹ aj'yy” —näk mä sa kyyh.
Ti m' Pirato ky hadoo:
—Taw'ããts hẽ ỹ erii wät doo.
Dooh ỹ ahỹỹd wäd bä —näng mä sa hã.
Ti m' Jesus warahén rabepëëm däk do jawén paa bä m',
rabasog hõm ta saroor.
Retyn hõm ji meheet pé hadoo do sa hã.
Sét hẽ,
ta hatsë,
mad'aak kanasuuh doo.
Ti m' raky hadoo:
—Dooh ër as'ẽẽd bä hahỹỹh.
Hamäh,
masuuj ër moo bong ër bahapäh hyb n'aa jaa wë tabaym —näk mä sa kyyh.
Ti tawén hadoo,
P'op Hagä Do kyy kerih do kametëëh hyb n'aa.
Hahỹỹ da takerih ta ti ky n'aa:
“Rabetyn hõm sa hã hẽ saror ỹỹ.
Masuuj ramoo bong saror ỹ hyb n'aa.”
Tii da né hẽ warahén ramoo boo kän.
B'aa kajatsëk do Jesus hadäk do dewë hã,
ti ab'ëëh ta ỹỹn,
ta kaat,
Keropas häd näng do ỹỹm Marija häd näng doo,
Marija Madarẽn häd näng do daheeh.
Ti m' Jesus bahapäh bä ta ỹỹn,
ta ma matëg seeh,
tak'ëp takamahä̃n do rabab'ëëh bä,
Jesus ky hadoo ta ỹỹn hã:
—Gëët ta ti a t'aah —näng mäh.
Ti m' ta ma matëg hã m' taky hadoo:
—Gëët ti a ỹỹn —näng mä Jesus ta ỹỹn ky n'aa hã.
Tii bä kä,
ta ti tagado kän Jesus ỹỹn ta tób bä kä,
tabahag'ããs hyb n'aa kä.
Ta jawén kä,
sahõnh hẽ tabahaja däk bä kä tamoo wät do paah,
P'op Hagä Do kyy kerih do kametëëh hyb n'aa kä taky hado kän:
“Ỹ hoo kaanh”,
näng mäh.
Ti asooh tii bä uwa s'ëëb oow.
Ti m' raheh'oos sapum doo,
Jesus hã rabanoo hyb n'aa.
B'aa isop häd näng do hã radadäk,
ti rabanoo p'op,
Jesus beëëk hyb n'aa ta naëng hadoo.
Jesus beëëk do jawén paa bä,
taky hadoo:
—Jããm né kä ỹ moo wät doo —näng mäh.
Ti m' ta nu wakoo däg kän,
ti m' h'yy keréd hõm mäh.
Saab pooj jé m' ti ta tii.
Saab pooj jé né hẽ m' ta ti Judah buuj rabahenyyw hõm Saab hã rakamehehãk hyb n'aa.
Tak'ëp ratayy ti noo gó,
Pas-kowa noo gó tabadoo do hyb n'aa.
Dooh Judah buuj rakarẽn bä Saab hã rapadäg nä bä kepëëm padëëk doo.
Ti hyb n'aa rabetsẽẽ Pirato hã tamejũũ hyb n'aa warahén ragetëh bong hyb n'aa sa tsyym k'yy,
nayyw hẽ radejëp hyb n'aa.
Rabetsẽẽ rasog hyk hyb n'aa sa kamag Saab du doo do pooj jé.
Ti m' Pirato mejũũ warahén sa tsyym k'yy ragetëh bong hyb n'aa.
Ti m' Jesus pa hadäk do ragetëh bong ta tsyym k'yy,
ta jawén mä ta see tsyym k'yy.
Jesus tsyym k'yy ragetëh paawä,
tii bä rabahapäh Jesus dajëp.
Dooh Jesus ratsyym k'yy getëh boo bä.
Ti warahén bejóh kän ta baa bä.
Ti m' majyyw banyyh naëng mahang.
Dajëp né kä m'.
Aj'yy ta ti hapäh doo,
baad tabaher'oot ta ti ky n'aa.
Dooh daap tamenä bä.
Ta ti aj'yy hapäh né hẽ,
te hub né hẽ taher'oot doo.
Ta ti tawén erii wät hahỹỹ hã,
bë na-ããj bë ky daheeh hyb n'aa,
bë h'yy ka'eeh hyb n'aa.
Jesus tsyym wén ganetëëh,
P'op Hagä Do kyy kerih doo gó kerih do kametëëh hyb n'aa.
Hahỹỹ d’ paa m' takerih ta ky n'aa:
“Dooh da ta k'yy gatëh is péh.”
Rawén baa ejooh,
hahỹ kerih do paa kametëëh hyb n'aa:
“Raheg'ããs da rabaa ejooh do wë.”